OSLOAIRPORTS.COM: Samferdselsministeren på lufthavnturné i april
Samferdselsministeren på lufthavnturné i april
Samferdselsminister Ketil Solvik-Olsen drar på lufthavnturné
i april (Samferdselsdepartementet)
– I uka etter påske flytter vi på nytt kontoret ut i landet. I løpet av fire dager skal vi besøke til sammen 19 lufthavner i Norge. Det blir møter og orienteringer både mens vi er på vingene og på bakken. Der ønsker jeg å møte både de som jobber på lufthavnene og luftfartsnæringen,
men også de som bruker og er avhengige av dem – både folk flest og lokalt næringsliv, sier samferdselsminister Ketil Solvik-Olsen.
– Starten på turneen markeres på Oslo Lufthavn mandag 17. april. Derfra går turen videre til Florø, Førde, Sandane, Sogndal, Trondheim, Rørvik, Namsos, Brønnøysund, Bodø, Andøya, Røst, Værøy, Leknes, Svolvær, Tromsø, Hammerfest, Alta og Lakselv.
– Vi har tidligere reist på landets hovedveier, jernbane og tatt sjøveien langs kysten. Jeg er sikker på at denne arbeidsturen i lufta og på lufthavnene vil være like nyttig. Jeg ønsker å oppleve hvordan livet er på lufthavnene våre - både dag og natt - og få et ordentlig innblikk i hvordan norsk luftfart fungerer. Jeg gleder meg!, avslutter minister Solvik-Olsen.